REPORTAŽA

PREDSTAVITVE SREDNJIH ŠOL

V četrtek, 10. 11. 2016, se je v popoldanskem času odvijala PREDSTAVITEV SREDNJIH ŠOL, ki smo se je udeležili devetošolci. Predstavitve so potekale v petih različnih učilnicah in štirih različnih terminih. Predstavilo se je dvajset različnih šol z različnimi edinstvenimi programi, ki so jih predstavili na zabaven način.

Z vami bova delila vtise devetošolcev, ki so podali različne izjave o četrtkovem popoldanskem dnevu.

Odgovarjali so na naslednja vprašanja:

*Katera šola se ti je danes najbolj vtisnila v spomin?*

Na to vprašanje so odgovorili trije učenci. Dva izmed njih sta bila najbolj navdušena nad Gimnazijo Škofja Loka, predvsem zaradi možnosti vpisa na različne programe ter možnosti nadaljnjega izobraževanja. Ena anketirana oseba pa je bila navdušena nad Srednjo šolo za farmacijo, kozmetiko in zdravstvo, Ljubljana. Navdušena je bila predvsem nad pripravljenostjo predavateljice, saj je ta prinesla veliko različnih pripomočkov in izdelkov različnih dijakov.

*Katera šola se je po tvojem mnenju najslabše odrezala?*

Dva učenca sta se strinjala, da se je najslabše predstavila Srednja lesna šola, saj njihov program po njunih besedah ni bil najbolje utemeljen. Tretjemu intervjuvanemu učencu se je najslabše predstavila Škofijska gimnazija, saj program te šole pač ni ustrezal njegovim kriterijem.

*Ali si glede na predstavljeno spremenil mnenje o svoji bodoči šoli?*

Odgovarjali so štirje učenci. Vsi so spremenili svoje mnenje, vsi na pozitivno, predvsem zaradi pestrih programov in različnih možnostih pouka (praktični pouk).

Ta dan smo v veliki večini vsi devetošolci zelo dobro preživeli, izvedeli veliko novega, kar nam je le še olajšalo odločitev, na kateri šoli bomo dobili ustrezno izobrazbo za poklic, ki ga želimo upravljati.

Jaka Trdina in Jan Pipp, 9. razred